জাপানের আত্মসমর্পণ
জাপানের সম্রাট হিরোহিতো ১৯৪৫ সালের ১৫ আগস্ট আত্মসমর্পণ ঘোষণা করেন, যার ফলশ্রুতিতে ২ সেপ্টেম্বর দ্বিতীয় বিশ্বযুদ্ধের ধ্বংসাযজ্ঞ বন্ধ হয়। ১৯৪৫ সালের জুলাই মাসের শেষ দিকে, জাপানি নৌবাহিনী তাদের প্রধান প্রধান অপারেশনে ব্যর্থ হতে থাকলে জাপানের উপর মিত্রবাহিনীর হামলা আসন্ন হয়ে আসে। ব্রিটিশ সাম্রাজ্য ও চীনের সাথে একত্রিত হয়ে আমেরিকা পটসড্যাম চুক্তিপত্রে জাপানের নিঃশর্ত আত্মসমর্পণের দাবি জানায়, অন্যথায় অবিলম্বে তাদের ধ্বংস করার হুমকি দেয়। যদিও জাপান শেষ পর্যন্ত যুদ্ধ করে যাওয়ার কথা বলছিল কিন্তু গোপনে জাপানের সর্বোচ্চ যুদ্ধ পরিচালনা কমিটি সোভিয়েত ইউনিয়নের কাছে জাপানের অনূকুলে মধ্যস্থতা করার জন্য বারবার কূটনৈতিক তৎপরতা চালাতে থাকে। সোভিয়েত ইউনিয়ন যদিও মুখে মধ্যস্থতার কথা বলছিল কিন্তু গোপনে তারা আমেরিকা ও ব্রিটিশদের সাথে তেহরান ও ইয়ালৃটায় আলোচনা করে মানচুরিয়া ও কোরিয়ায় অবস্থিত জাপানি বাহিনীর উপর হামলা করার কথা দেয়।